專訪|許月湘冒家人反對入行 首提名金像獎︰總算俾佢睇到我做咩
前陣子網台「試當真」一條名為《點解唔好入演藝?》的清談片,6位香港演藝學院畢業的電影業者熱烈討論到底應否入演藝。而今次專訪的對象許月湘(湘湘),也恰巧是他們的師妹,雖然都深明這條路隨時「畢業等於失業」,但幸好她正式入行第一年已獲得金像獎「最佳新演員」提名,這個頭算開得不錯。不過,湘湘並非從小立志要做演員的那種人,在讀演藝之前,她原來讀了兩年會計,最終冒著家人反對都堅持轉跑道,對於Quit U這個大膽的決定,全因她不想後悔:「我覺得仲有時間可以試我想試嘅嘢。」唔得?到時先再算吧。
服裝:Initial Fashion
形象:Michelle Yuen
髮型:Haffman Cheng/Kinki Liu
場地:The Stadium Bar & Restaurant(@thestadiumhk)
在《白日之下》之前,都有留意過湘湘的作品,例如是Whizz的《Sorrowful》MV、海洋公園哈囉喂廣告、ViuTV劇集《那年盛夏我們綻放如花》,不知不覺間,在腦海裡認定了湘湘是比較驚青、寡言、沉鬱的女生,接觸過真人後,卻發現她其實比想像中開朗得多,而且仍保留著一點入世未深的青澀。
棄會計學位果斷轉讀演藝 遭家人反對
早就知道湘湘在香港演藝學院畢業,雖然讀書期間有拍MV和不同節目,但正式入行是去年的事,之後更簽約了古天樂旗下的天下一。看看她畢業的年齡,似乎有一丁點大,細問之下果然冇估錯,原來讀演藝是一個半途出家的決定。湘湘原本在恆大讀會計,跟演戲完全風馬牛不相及,卻在大學的第二年毅然投考演藝,成功過三關之後,果斷Quit U!她說:「由細到大屋企人都會同你講你要讀好啲書,考好成績,入到間好大學,做啲穩定嘅工,我細個覺得我對商科好似有啲興趣,所以就揀咗Account,但真係讀咗兩年之後,我覺得好悶呀!我做過Intern(實習)㖭,日日對住啲單好悶,想試啲唔同嘅嘢,所以最後考咗Acting,我好好彩,一考就考到。」
講到讀書時期是否參加過劇社之類而萌生對演戲的興趣,湘湘竟說:「冇呀。」那她一定是很有天份,才考得進這麼難入的演藝吧?她認為自己是好彩居多,「我成日覺得我好好彩,好好運,可能今年去考都未必考到,年年準則同埋老師要嘅人都唔同,所以好珍惜每一次可以演出嘅機會。」收到錄取通知後,湘湘想都沒想就應承,絲毫沒有掙扎,她坦言衝動任性,「諗返起都幾大膽,而家嘅我都未必會敢,顧慮會多咗,但係嗰下我想做就去做,其實屋企人係反對。」
對,雖然在投考過程成功過關斬將,但最大的關卡還是自己家人。代入父母角度去想,當然想仔女讀所謂有前途的「搵食科」,再加上已經交了兩年學費,一輟學,這些錢、時間全部付諸東流,反對也是人之常情。湘湘說自己過完第三輪面試時才跟屋企人坦承自己正在考演藝,但未知成績;由於家人沒想過她考得到,所以都不以為然,憶起當時的周旋過程,湘湘表示:「佢哋覺得好嘥,嘥咗兩年時間、學費,再重新嚟過,你唔知出到嚟會發展成點,呢行啲人成日都話畢業等於失業,所以都幾驚,但係嗰吓我覺得我唔理,我想讀咗先!我想試咗先!因為人生平均都有80歲命,我嗰時先20零歲,去到1/4嘅時候,我覺得仲有時間可以試我想試嘅嘢。如果真係唔得嘅話,我仲有好長嘅時間可以做你哋覺得好嘅嘢,但係我起碼唔想我人生後悔先。」
堅持演戲首獲金像獎提名 為家人態度軟化感高興
至於當時抱住商量還是通知家人的心態,湘湘說:「屋企人話,既然係你條路,你就行咗先,到時如果真係唔得,你再返去讀會計,不過早排佢哋都仲問緊我,會唔會返去再讀返會計。」以前冇作品俾家人睇到,但過去一年有劇集、電影、廣告,如今還多了《香港電影金像獎》「最佳新演員」提名,總算對家人有點交代,讓他們知道自己沒行錯路吧?湘湘認為:「又唔可以話交代,但係都俾佢見到我做緊咩,宣佈嗰日我有返去畀媽咪睇返條片,佢都有笑,我Feel到佢嗰刻都戥我開心,好似而家堅持緊嘅嘢係冇錯,俾佢睇到我嘅努力,對佢嚟講都係好大嘅鼓勵。」
得知入圍喜極而泣 坦言冇信心攞獎只當去Party集郵
宣布入圍當刻,湘湘正與公司同事一齊影賀年照兼睇直播,她得知入圍後立即喜極而泣,最大感受是感恩,雖然目前不是走得很遠,但如果沒有人畀機會自己、幫助自己,她不會有這個提名。另一候選人謝咏欣早在金馬獎先拔頭籌,湘湘並未因此動搖信心,她說自己信心本來就不大,入圍已經好好彩,「我都唔敢諗我有冇得拎呢個獎,因為入到圍對我已經係一個肯定同埋鼓勵,我覺得以後要再努力啲,更加努力先對得住演員呢個身份。我去金像獎都係當Enjoy呢個盛事,同埋集多啲郵!」
在早前的「亞洲電影大獎」上,湘湘如迷妹一樣,笑說那場合對她而言等於追星現場,與少女時代的權俞利(Yuri)、李英愛、朴勳、梁朝偉、大鵬、吳慷仁等合照,回想起仍難掩喜悅:「超興奮,勁開心,好多大前輩!冇諗過細細個喺電視度見過嘅人出現喺我面前,可以同佢一齊影相。」當晚是她首次行紅地氈,自言是「大鄉里出城」,對於將在金像獎再行多次紅地氈,湘湘認為最需要準備的就是好好享受的心情:「唔知人生可以行到幾多次紅地氈,要好好珍惜每一次,同埋可以同《白日之下》嘅團隊一齊行都係好開心嘅事,我哋真係好似屋企人咁樣,係好有愛嘅團隊。」
因《白日之下》拒絕麻木 盼堅持初心獲大眾記住
「最佳新演員」提名一生人只有一次機會,憑《白日之下》角逐,對湘湘來說別具意義,劇本改編自幾宗安老及殘疾院舍虐老和性侵的個案,當時正就讀中學的湘湘都有留意新聞,「嗰時睇完之後我都覺得好嬲,點解喺香港呢個咁文明嘅社會,都會發生呢啲咁嘅事。」不過隨著新聞熱度減退,自己都少了關注,甚至已忘了曾有過這麼一件事,而接拍《白白之下》正好是一個提醒,「好多時我唔關注同埋我唔留意,唔代表佢冇發生,呢個社會好多嘢值得我哋關注,唔可以成日顧住自己,要顧住身邊所有發生嘅嘢,特別作為一個演員,你更加要留意呢個社會發生咩事。」
戲中湘湘有句對白說:「可能我哋試過一千次都係冇用,但係話唔定今次就會有改變。」記者不能改變世界、演員也未必能改變世界,在這些令人齒冷的新聞面前,湘湘坦言自己都不知道可做些什麼,不過原來有時候不知不覺地也能為社會帶來一些影響,「聽到身邊啲朋友,話睇完對屋企人多咗關心,就算謝票嗰時都聽到啲觀眾講,見院舍入面都多咗啲家長帶啲院友出去行吓,睇吓呢個世界,都係一個好好嘅改變。就算影響唔係好大,有一啲正面積極嘅影響,我覺得已經好好。」未來能否改變世界仍是未知之數,不過至少湘湘希望自己的初心不被改變,「希望未來拍到更加多好嘅作品,同埋希望大家記住我係一個演員許月湘。我好想畀人知道我係一個演員,喺呢條路上希望繼續堅持,保持初心行落去。」
請按下圖睇更多許月湘金像獎專訪相: